Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Yone
1:1-51
-
Dîyi diakalua mubidi (1-18)
-
Bumanyishi buakafila Yone Mubatiji (19-28)
-
Yezu, Muana wa mukoko wa Nzambi (29-34)
-
Bayidi ba kumpala ba Yezu (35-42)
-
Filipo ne Natanaele (43-51)
1 Ku tshibangidilu Dîyi divuaku,+ Dîyi divua ne Nzambi,+ ne Dîyi divua nzambi.+
2 Yeye eu uvua ne Nzambi ku tshibangidilu.
3 Bintu bionso biakafika ku dikalaku ku butuangaji buende,+ ne kakuena tshintu nansha tshimue tshivua tshifike ku dikalaku kabiyi ku butuangaji buende.
Tshidi tshifike ku dikalaku
4 ku butuangaji buende tshivua muoyo, ne muoyo au uvua butoke bua bantu.+
5 Nunku butoke budi butokesha mu mîdima,+ kadi mîdima kayena mibupite bukole.
6 Muntu mukuabu wakalua uvuabu batume bu muleji mpala wa Nzambi; dîna diende divua Yone.+
7 Muntu eu wakalua bu ntemu bua kufila bumanyishi bua bualu bua butoke,+ bua bantu ba mishindu yonso bitabuje ku butuangaji buende.
8 Yeye kavua butoke abu to,+ kadi uvua ne bua kumanyisha bua bualu bua butoke abu.
9 Butoke bulelela budi butokesha bantu ba mishindu yonso bukavua pa kulua pa buloba.+
10 Yeye uvua pa buloba,+ ne ba pa buloba bakafika ku dikalaku ku butuangaji buende,+ kadi ba pa buloba kabakamumanya to.
11 Wakalua kuabu, kadi bena kuabu kabakamuitaba to.
12 Kadi wakapesha bantu bonso bakamuakidila bukokeshi bua kulua bana ba Nzambi,+ bualu bavua baleja ditabuja mu dîna diende.+
13 Kabavua baledibue ku mashi anyi ku disua dia mubidi peshi ku disua dia muntu, kadi kudi Nzambi.+
14 Nunku Dîyi diakalua mubidi,+ diakasomba munkatshi muetu, tuakamona butumbi buende, butumbi bu bua muana mulela umuepele+ kudi tatu; uvua muwule tente ne dianyishibua dia Nzambi ne bulelela.
15 (Yone wakamanyisha bualu buende, eyowa, wakela lubila ne: “Yeye ke muntu umvua muakule bua bualu buende ne: ‘Yeye udi ulua panyima panyi mmupite kumpala kuanyi, bualu uvuaku kumpala kuanyi.’”)+
16 Bualu tuetu bonso tuvua bapetele ku tshiuwidi tshiende, mmumue ne: ngasa pa ngasa.
17 Bualu Mikenji yakafidibua ku butuangaji bua Mose,+ ngasa+ ne bulelela biakalua ku butuangaji bua Yezu Kristo.+
18 Kakuena muntu ukadi mumone Nzambi musangu nansha umue;+ anu nzambi mulela umuepele+ udi ku luseke lua Tatu+ ke udi mumvuije tshidiye.+
19 Ebu mbumanyishi buvua Yone mufile pavua bena Yuda bamutumine bakuidi ne bena Lewi bafumine ku Yelushalema bua kumukonka ne: “Wewe udi nganyi?”+
20 Wakitaba, kakavila to, wakamba ne: “Meme tshiena Kristo to.”
21 Bakamukonka ne: “Kadi udi nganyi? Udi Eliya anyi?”+ Wakandamuna ne: “Tshiena yeye to.” “Udi Muprofete anyi?”+ Wakandamuna ne: “Tòo!”
22 Nunku bakamuambila ne: “Wewe udi nganyi? Tuambila bua tumone mua kuandamuna badi batutume. Udi wamba tshinyi bua bualu buebe?”
23 Wakamba ne: “Ndi dîyi dia muntu udi wela lubila mu tshipela ne: ‘Lulamijayi njila wa Yehowa,’+ anu bu muvua muprofete Yeshaya muambe.”+
24 Bantu bavuabu batume abu bavua bafume kudi Bafalese.
25 Nunku bakamuebeja, bamba ne: “Kadi wewe kuyi Kristo anyi Eliya peshi Muprofete, udi ubatizangana bua tshinyi?”
26 Yone wakabandamuna ne: “Meme ndi mbatizangana mu mâyi. Muntu mmuimane munkatshi muenu unudi kanuyi bamanye,
27 yeye udi ulua panyima panyi, tshiena mukumbane bua kusulula nshinga ya sandala wende.”+
28 Malu aa akenzekela mu Betania dishiya dia Yadene, muaba uvua Yone ubatizangana.+
29 Dituku diakalonda, wakamona Yezu ulua kudiye, wakamba ne: “Monayi, Muana wa mukoko+ wa Nzambi udi umbusha mpekatu+ wa ba pa buloba!+
30 Yeye ke umvua muambe bua bualu buende ne: ‘Panyima panyi padi palua muntu udi mupite kumpala kuanyi, bualu uvuaku kumpala kuanyi.’+
31 Nansha meme tshivua mumumanye to, kadi bualu bumvua muluile mbatizangana mu mâyi buvua bua ne: amone mua kumueneshibua patoke kudi Isalele.”+
32 Yone wakamanyisha kabidi, wamba ne: “Mvua mumone nyuma upueka mu diulu bu nyunyi wa nkutshi, kushalaye pa mutu pende.+
33 Nansha meme tshivua mumumanye to, kadi Eu muine uvua muntume bua kubatizangana mu mâyi wakangambila ne: ‘Muntu uudi umona nyuma umupuekela, ushala pa mutu pende,+ yeye au ke udi ubatizangana mu nyuma muimpe.’+
34 Ndi mumone bualu ebu, ne ndi mumanyishe ne: yeye eu udi Muana wa Nzambi.”+
35 Dituku diakalonda kabidi, Yone uvua muimane ne babidi ba ku bayidi bende,
36 pavuaye mutangile Yezu upita, wakamba ne: “Tangilayi, Muana wa mukoko+ wa Nzambi!”
37 Pavua bayidi babidi abu bamumvue wamba bualu ebu, bakalonda Yezu.
38 Pashishe Yezu wakakudimuka, kubamonaye bamulonda, wakabakonka ne: “Nudi nukeba tshinyi?” Bakamuambila ne: “Labi (padibu bakudimuna muaku eu udi umvuija ne: “Mulongeshi”), udi musombele penyi?”
39 Wakabambila ne: “Luayi, nenumone.” Nunku bakaya, kumonabu muaba uvuaye usombela, kusombabu nende dituku adi; bikavua bu pa dîba dia dikumi.
40 Andele,+ muanabu ne Simona Petelo, uvua umue wa ku bayidi babidi bavua bumvue tshivua Yone muambe ne balonde Yezu.
41 Kumpala, wakapeta muanabu Simona, kumuambilaye ne: “Tudi bapete Masiya”+ (padibu bakudimuna muaku eu udi umvuija ne: “Kristo”),
42 wakaya nende kudi Yezu. Pakamutangila Yezu, wakamba ne: “Wewe udi Simona,+ muana wa Yone; nebakubikile ne: Kefa” (dîna didibu bakudimuna ne: “Petelo”).+
43 Dituku diakalonda, uvua musue kuya ku Galela. Nunku Yezu wakapetangana ne Filipo,+ kumuambilaye ne: “Ndonda.”
44 Kadi Filipo uvua wa ku Betesaida, wa mu tshimenga tshia ba Andele ne Petelo.
45 Filipo wakapeta Natanaele,+ kumuambilaye ne: “Tudi bapete muntu uvua Mose mufunde mu Mikenji ne Baprofete bafunde: Yezu wa ku Nazaleta, muana wa Jozefe.”+
46 Kadi Natanaele wakamuambila ne: “Tshintu tshimpe tshidiku mua kupatukila mu Nazaleta anyi?” Filipo wakamuambila ne: “Luaku umone.”
47 Yezu wakamona Natanaele ulua kudiye, kuambaye bua bualu buende ne: “Monayi, yeye udi bulelela muena Isalele udi kayi ne dishima munda muende.”+
48 Natanaele wakamukonka ne: “Udi mummanye munyi?” Yezu wakamuandamuna ne: “Kumpala kua Filipo kukubikila, pauvua muinshi mua mutshi wa mfigi, mvua mukumone.”
49 Natanaele wakamuambila ne: “Labi, udi Muana wa Nzambi, udi Mukalenge wa Isalele.”+
50 Yezu wakamuambila ne: “Udi witabuja bualu ndi mukuambile ne: Mvua mukumone muinshi mua mutshi wa mfigi anyi? Neumone malu manene kupita aa.”
51 Pashishe yeye wakamuambila ne: “Bulelela, bulelela, ndi nnuambila ne: nenumone diulu dibululuke ne banjelu ba Nzambi babanda bapueka kudi Muana wa muntu.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yone 1
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn tsn_Latn lua_Latn lua_Latn eng_Latn